Inhegtenisnemings fnuik dalk talle plaasaanvalleArgieffoto: SAPD Vuurwapens en ander items wat tydens vorige plaasaanvalle gesteel is, is glo in die verdagtes se besit gevind. Hulle kan vermoedelik ook verbind word met ŉ gewapende rooftog en twee huisbrake in die dorp. Ben Engelbrecht, ŉ direkteur van Heritage Protection Group (HPG), ŉ niewinsgewende organisasie wat misdaad bekamp, het aan Maroela Media gesê die vyf verdagtes is almal Zimbabwiese burgers en vermoedelik onwettig in die land. Die verdagtes was glo betrokke by ŉ aanval op ŉ kleinhoewe verlede maand toe Frederick Buitendag in sy arm en maag geskiet is. Hulle word ook verbind met ŉ aanval op ŉ kleinhoewe die afgelope naweek en nog ŉ kleinhoewe-aanval ongeveer twee maande gelede. Die verdagtes was glo ook betrokke by ŉ gewapende rooftog van ŉ vulstasie naby die N1 buite die dorp. “Verskeie vuurwapens wat gedurende hierdie aanvalle gesteel is, is in die verdagtes se besit gevind. Die reeksnommers is nie afgevyl nie, so ons kon dit verbind met die spesifieke plaasaanvalle,” het Engelbrecht gesê. “Die verdagtes was baie aggressief toe hulle in hegtenis geneem is. Lyk my hulle maak al lank in die Bela-Bela-omgewing amok. Ek glo as ons hulle nie vasgetrek het nie, het ons dalk binnekort nog ŉ moord in die omgewing gehad.” Engelbrecht het die polisie geloof vir hul deeglike ondersoek om die verdagtes op te spoor en vas te trek. Hy bestempel HPG se goeie saamwerkverhouding met die polisie as die rede vir sulke suksesse. Maroela Media het die polisie genader en wag op kommentaar.